Plaasaanvalle: Bejaarde oorleef vier dag lange nagmerrieArgieffoto: Lorraine Claasen ŉ Prominente hartchirurg van Johannesburg is verstom dat sy bejaarde swaer ŉ wrede aanval op ŉ Noordwes-plaas oorleef het. Richard Stofberg (74) woon al geruime tyd alleen op die plaas in die Syferbult-omgewing tussen Magaliesburg en Koster in dié provinsie. “Die plaas het voorheen aan my behoort, maar toe ek dit verkoop het, het die nuwe eienaar ingestem dat Richard daar kan aanbly. Hy is afgetree en hou hom maar besig met instandhoudingwerk,” het Stofberg se swaer, prof. Rob Kinsley, Donderdag aan Maroela Media gesê. Kinsley is ’n hartchirurg by die Sunninghill-hospitaal in Johannesburg en woon in Sandton saam met sy vrou, Thea, Stofberg se suster. “Ek was Vrydag besig met opehartchirurgie toe ek die nuus kry dat Richard aangeval is.” Kinsley het gesê Stofberg kom kuier gereeld oor naweke by hulle in Johannesburg en is Maandag 27 Maart terug na die plaas ná so ŉ kuier. “Hy is daar deur twee mans ingewag en oorval toe hy by die huis aankom en besig was om inkopies in te dra. Die mans het hul gesigte met klapmusse bedek. Een het ŉ vuurwapen gehad en een ŉ piksteel waarmee hulle Richard in die gesig geslaan het.” Die aanvallers het Stofberg se arms met draad en sy voete met toue vasgebind waarna hulle hom na sy slaapkamer gesleep het. Hulle het ŉ tou oor ŉ dakbalk gegooi, ŉ (galg)tou om sy nek gesit en hom gemaak staan. Die aanvallers het die kontant wat hy aan hom gehad het en sy bankkaarte gevat en die kruideniersware in Stofberg se Nissan-bakkie gelaai. “Hy was vreesbevange. Hy het die heeltyd vir homself gesê om te bly staan want as hy val, sou hy hang. Gelukkig het die aanvallers ŉ halfuur later teruggekeer en die tou om sy nek afgehaal. Hulle het hom gestamp dat hy op sy bed val en met sy bakkie weggery.” Stofberg het vir vier dae en nagte beseer op sy sy in sy urine op die bed gelê voordat ŉ plaaswerker uiteindelik Vrydagoggend tot sy redding gekom het. “Hy kon net nie los kom nie. Hy het vir vier dae om hulp geroep, maar die huis is afgeleë en niemand het hom gehoor nie. Gelukkig het die plaaswerker Vrydag daar naby verbygeloop. Richard het met die laaste krag wat hy gehad het om hulp geroep.” Die werker moes die venster breek om by Stofberg uit te kom aangesien die aanvallers die deure gesluit het. Hy was erg ontwater en vol kneusplekke toe hy gevind is. Die werker het hulp ontbied en Kinsley van Stofberg se selfoon gebel en van die aanval ingelig. ŉ Buurman het intussen ŉ ambulans gebel wat Stofberg na ŉ hospitaal in Carletonville aan die Wes-Rand geneem het. Kinsley het sy swaer die Saterdag na die hospitaal laat oorplaas waar hy praktiseer. Hy het sy wonde behandel en na sy huis in Sandton geneem vir verdere versorging en traumabehandeling. Stofberg het ŉ groot letsel aan sy gesig en het ŉ skedelfraktuur en snymerke aan sy arms en bene opgedoen. “Hy sterk goed aan en word deur vriende en familie bygestaan. Dinge gaan beter met hom, maar hy moet nog geestelik herstel. Ons het saam besluit dat hy nie terug gaan plaas toe nie. Hy sal vir ŉ ruk lank hier aanbly waarna ons vir hom ŉ woonstel in die omgewing gaan soek.” Volgens Kinsley weet hy as mediese dokter nie hoe Stofberg die aanval oorleef het nie. “Maar op ŉ manier het hy oorleef. Ek kan myself nie indink watter marteling dit moet wees om vir vier dae en nagte net daar te lê en wag om dood te gaan nie … wat hy deurgegaan het was suiwer marteling.” Twee broers van wie die oudste op ŉ aangrensende plaas werk, is reeds in verband met die aanval in hegtenis geneem. Kapt. Elsabé Augoustides, polisiewoordvoerder in Rustenburg, het aan Maroela Media gesê Daniël (19) en Thabang Mthembu (18) is Sondagaand by ’n huis van ’n familielid vasgetrek. “Die polisie het op ’n wenk gereageer nadat iemand Stofberg se bakkie in die Frischgewaagd-township naby Delareyville opgemerk het. Die bakkie en ŉ vuurwapen is tydens hul inhegtenisneming op die perseel gevind,” het Augoustides gesê. Die twee broers het Maandag in die Atamelang-landdroshof verskyn op aanklagte van poging tot moord en diefstal van ŉ motorvoertuig. Die saak is uitgestel sodat die verdagtes om borgtog kan aansoek doen. Hulle bly in aanhouding.